Il-Ministru għall-Edukazzjoni Evarist Bartolo fil-Parlament wieġeb numru ta' mistoqsijiet mid-deputat Carmelo Mifsud Bonnici dwar xogħlijiet li mistennija jsiru fl-Università ta' Malta. Il-Ministru Bartolo qal li l-kmamar tal-banju kollha tal-librerija mistennija jiġu sostitwiti dan is-sajf. Intant, mistoqsi dwar it-tibdiliet li saru fil-Melitensja, il-Ministru qal li kien hemm installazzjoni ta' vinyl flooring, UV film mal-ħġieġ tat-twieqi, installazzjoni ta' network ġdida, installazzjoni ta' partition tal-gypsum u tibjid. Qal li sadanittant ġie mħejji tender għal xiri ta' għamara, liema tender ġie proċessat mill-Università u d-Dipartiment tal-Edukazzjoni. Kompla jgħid li l-proċess tat-tendering ġie konkluż u l-għamara se tiġi installata dan is-sajf. Il-Ministru ġie mistoqsi wkoll dwar il-bdil tal-units tal-air condition fis-sala Sir Temi Zammit. Hu qal li jinsab infurmat li dan il-proġett mhux ippjanat li jsir fl-2019. Spjega li s-Sala Sir Temi Zammit għandha bżonn tgħaddi minn restawr b'mod sħiħ u s-sistema tal-air conditioning hija biss parti minn dan il-proġett. Qal li loġistikament dan jinvolvi li, għal sena partikolari, jinstab post alternattiv fejn ikunu jistgħu jsiru l-lezzjonijiet li bħalissa jsiru fis-sala, kif ukoll iċ-ċerimonji ta' gradwazzjoni. Huwa antiċipat li l-proġett jitwettaq fis-snin li ġejjin u jiddependi wkoll fuq il-fondi disponibbli. .td_uid_3_5ee4ea579033e_rand.td-a-rec-img{text-align:left}.td_uid_3_5ee4ea579033e_rand.td-a-rec-img img{margin:0 auto 0 0}